钦定古今图书集成/明伦汇编/氏族典/第034卷 > 《廖用贤尚友录》 > 锺惺
## 钦定古今图书集成/明伦汇编/氏族典/第034卷 > 《廖用贤尚友录》 > 锺惺

按《明外史袁宏道传》：“锺惺，字伯敬，景陵人。万历三十
八年进士，授行人，稍迁工部主事，寻改南京礼部，进
郎中，擢福建提学佥事。以父忧归，卒于家。惺貌寝羸，
不胜衣，为人严冷，不喜接俗客，由此得谢人事。官南
都，僦秦淮水阁读史，恒至丙夜。有所见，即笔之，名曰
《史怀》。爱名山水，所至必游，不极幽邃不止。晚逃于禅”
以卒。自宏道矫王、李诗之弊，倡以清真。惺复矫其弊，
变而为幽深孤峭。与同里谭元春评选《唐诗归》，又评
选隋以前诗为《古诗归》。锺、谭之名满天下，谓之“景陵
体。”然两人学不甚富，其识解多僻，大为通人所讥。